Tekivätkö kiinalaiset läpimurron koronaviruksen lääkinnässä? Testit osoittavat japanilaisen flunssalääkkeen tehon

Kiinan viranomaiset kertovat, että japanilainen flunssalääke favipiravir (tunnetaan myös markkinanimellä Avigan) on osoittautunut tehokkaaksi myös koronapotilaiden hoidossa. Testejä tehtiin Wuhanissa ja Shenzhenissä 340 potilaalle. – Lääke on erittäin turvallinen ja se on osoittautunut tehokkaaksi hoitokeinoksi, kertoi Kiinan tiede- ja teknologiaministeriön edustaja Zhang Xinmin toimittajille. Tauti hävisi neljässä päivässä Kun COVID-19 -potilaille annettiin favipiraviria, heidän testinsä osoittivat viruksen hävinneen keskimäärin neljässä päivässä positiivisesta testituloksesta. Vastaavasti sellaisilla potilailla, jotka eivät olleet saaneet lääkettä, testitulos muuttui negatiiviseksi keskimäärin 11 päivässä, kirjoittaa Japanin yleisradioyhtiö NHK. Röntgenkuvat osoittivat, että 91 prosentilla lääkettä saaneista keuhkojen kunto oli parantunut. Sellaisilla, jotka eivät olleet lääkettä saaneet, keuhkojen kunto oli parantunut 61 prosentilla. Auttaa, jos oireet ovat vielä lieviä Lääkettä on testattu koronapotilaisiin myös Japanissa. Siellä saatujen tulosten mukaan se on tehokas potilaille, joilla on lieviä tai kohtalaisia oireita. Heillä lääke estää viruksen lisääntymisen. Japanin terveysministeriön mukaan favipiravir (Avigan) ei ole osoittautunut tehokkaaksi sellaisten potilaiden hoidossa, joilla on vakavia oireita. – Olemme antaneet Avigania 70-80 vakavammin sairastuneelle potilaalle, mutta se ei näyttäisi olevan tehokas, kun virus on jo päässyt jakaantumaan potilaiden elimistössä, kertoi terveysministeriön edustaja Mainichi Shimbum -lehdelle.